Я нэгу зрагъэужь
КъБР-м щыIэ МВД-м Аруан щIыналъэм щиIэ къудамэм хэтхэм псапэ ялэжьащ. Къулыкъу ягъэзащIэу хэкIуэда я лэжьэгъухэм я бынхэм Сабийхэр хъумэным и дунейпсо махуэм ирихьэлIэу я нэгу зрагъэужьащ.
Гъэмахуэ зыгъэпсэхугъуэм и пэщIэдзэ махуэм «Полицейский дядя Стёпа» творческэ зэпеуэм щытекIуахэм ягъусэу ахэр КъБР-м и Лъэпкъ музейм щыIащ. Абы и пэш нэхъ цIыкIум Адыгэ ныпым и махуэм хуэгъэпса гъэлъэгъуэныгъэ къыщызэIуахат. Ныпым и къалэнымрэ и мыхьэнэмрэ, ар пщIэ хуэпщIу зепхьэн зэрыхуейм щагъэгъуэзащ ныбжьыщIэ цIыкIухэр.
ИужькIэ цIыкIухэр яшащ СурэтыщI гъуазджэхэмкIэ музейм. КъыкIэлъыкIуэу ахэр щыIащ КъБР-м щыIэ МВД-м и музейм. Абы и унафэщI Черновэ Алёнэ ныбжьыщIэхэм къажриIэжащ хабзэхъумэ IэнатIэхэр ди республикэм зэрыщызэфIэувам, МВД-м хэт ди щIалэхэм зэрахьа лIыхъужьыгъэм и хъыбар. ШколакIуэхэм яфIэгъэщIэгъуэну зэпаплъыхьащ музейм щахъумэ сурэтхэр, хабзэхъумэ IэнатIэм и лэжьакIуэхэм я Iэщэ-фащэхэр. Абыхэм зыщагъэгъуэзащ я къалэн ягъэзащIэу хэкIуэдахэм ятеухуауэ зэхуахьэса хъыбархэм, нэгъуэщIхэми. Музейм и хьэщIэ цIыкIухэр хуабжьу щыгуфIыкIащ МВД-м и дамыгъэр тету кърата фэеплъ тыгъэм.
Зи гугъу тщIа Iуэху щхьэпэр къызэгъэпэщыным я гуащIэ халъхьащ КъБР-м щыIэ МВД-м Аруан щIыналъэм щиIэ къудамэм, Лэскэн, Аруан щIыналъэхэм и Ветеранхэм я советым, КъБР-м щыIэ МВД-м Аруан щIыналъэм щиIэ къудамэм и Жылагъуэ советым.
Инэрокъуэ Данэ.
